**2021 08 20**

**„Tele2“ statistika: nuo televizijos iki filmų platformų – ką renkasi lietuviai?**

**Mobiliojo ryšio operatoriaus „Tele2“ duomenys rodo, kad išmaniosios televizijos paklausa pastaraisiais metais tendencingai auga – operatoriaus klientų skaičius šiame segmente nuo 2020 m. antrojo ketvirčio išaugo beveik 2,5 karto. Nors išmaniosios televizijos vartotojų skaičius šiais metais jau pasivijo tradicinės, žiūrėdami tradicinę televiziją žiūrovai kasdien praleidžia šiek tiek daugiau laiko – beveik 4 valandas.**

„Keičiantis vartotojų poreikiams, auga ir išmaniosios televizijos populiarumas. Tai lemia kelios priežastys – platus turinio katalogas ir galimybė jį žiūrėti per skirtingus įrenginius vartotojui patogiausiu laiku ir patogiausioje vietoje“, – sakė Donatas Pačėsa, „Tele2“ prekių ženklo vadovas.

**Keičiasi vaizdo turinio žiūrėjimo įpročiai**

Mobiliojo ryšio operatoriaus „Tele2“ duomenys rodo, kad išmaniosios televizijos vartotojų skaičius antrąjį šių metų ketvirtį buvo beveik 2,5 karto didesnis nei prieš metus ir toliau nuosekliai auga.

Išmaniosios televizijos populiarumas šiais metais jau šiek tiek lenkia tradicinės. Pastarosios vartotojų skaičius (309,7 tūkst.) viršijo kabelinės televizijos vartotojų skaičių (302,0 tūkst.) – atskleidė naujausi ryšių reguliavimo tarnybos (RRT) elektroninių ryšių rinkos 2021 m. I ketvirčio duomenys.

Per pastaruosius metus bendras visų išmaniosios televizijos vartotojų turinio žiūrimumas išaugo net 3,5 karto – rodo naujos kartos televizijos „Go3“ duomenys. Vidutiniškai vienas platformos vartotojas per mėnesį žiūrėdamas vaizdo turinį praleidžia daugiau nei 77 val.

Tai lėmė gerokai išplėsta turinio biblioteka, originalus turinys ir dėl karantino daugiau namuose praleisto laiko.

Nors televizoriuose šiandien turinys žiūrimas visiškai kitaip nei anksčiau – žiūrėjimo valdymą ir pasirinkimus į savo rankas perėmė patys vartotojai, tai nereiškia, kad tradicinės televizijos žiūrima mažiau.

Vidutiniškai kasdien vienas Lietuvos gyventojas prie televizoriaus ekrano, žiūrėdamas tradicinę televiziją, praleidžia beveik keturias valandas (3 val. 41 min, 2021 m. sausio - liepos mėn. duomenimis) – rodo rinkos tyrimų bendrovės „Kantar TV“ auditorijos tyrimo duomenys.

Keičiasi ne tik vaizdo turinio vartojimo pobūdis, bet ir įrenginiai, kuriais jį žiūrime.

„Tele2 išmaniosios televizijos Go3“ vartotojų statistikos duomenimis, pirmasis pasirinkimas laidų, filmų, sporto transliacijų peržiūroms šiuo metu yra išmanusis televizorius, antroje vietoje – kompiuteris, o trečioje – išmanusis telefonas. Būtent telefono pasirinkimas filmų ar laidų peržiūrai sufleruoja apie augantį vartotojų poreikį turinį turėti visados po ranka.

**Ką žiūri lietuviai?**

Išmaniosios televizijos vartotojai dažniausiai renkasi TV+filmai, televizijos arba TV+filmai+sportas paketus – matyti „Tele2 Go3 išmaniosios televizijos“ duomenyse. Visgi lyginant su laidų įrašais ir turinio biblioteka, daugiausia yra žiūrima tiesioginės televizijos.

Šiuo metu televizijos kanalų tiesioginės transliacijos ir archyvas (įrašai) siekia 65 proc. viso žiūrimumo laiko. Likusią dalį sudaro turinio bibliotekos laidų, filmų ir serialų peržiūros – matyti „GO3“ statistikoje.

Tuo tarpu tradicinė televizija vis dar atlieka informacinį vaidmenį – dažniausiai vartotojai žiūri žinias, tačiau panašią laiko dalį žiūrovai renkasi ir filmus. 2021 m. pirmąjį pusmetį Lietuvos gyventojų TOP5 mėgstamiausių programų buvo žinios (24 proc. nuo tradicinės televizijos žiūrėjimo laiko), filmai (23,7 proc.), dokumentinės dramos (15,9 proc.), serialai (11,1 proc.) ir muilo operos (5,1 proc.) – rodo rinkos tyrimų bendrovės „Kantar TV“ auditorijos tyrimo 2021 m. sausio – liepos mėn. duomenys.

**Vaizdo transliavimo platformų kova dėl žiūrovų**

Su tradicine kabeline ir naujos kartos išmaniąja televizija konkuruoja ir vaizdo transliavimo platformos. Jas jau pamėgo ir lietuviai. Tiesa, ne visos yra prieinamos Lietuvos teritorijoje, todėl prieš renkantis reikėtų pasitikrinti, ar pasirinktoje šalyje platforma veikia.

Be puikiai žinomų Netflix“, „Amazon Prime Video“, „Hulu“, „HBO“ platformų, 2019 m. pasirodė dvi naujos ir vartotojų sparčiai pamėgtos vaizdo platformos. „Apple TV+“ išsiskyrė originaliu, niekur iki tol netransliuotu turiniu. „Disney+“ platformoje daugybė šeimai skirto turinio: nuo filmų ir laidų iki originalaus „Disney“ priklausančio turinio.

Kiek daugiau nei prieš metus pristatyta ir „Discovery+“ platforma, kuri garsėja unikaliomis laidomis, dokumentiniais filmais ir sporto varžybų transliacijomis. Taip pat sparčiai plečiasi tik šių metų kovą pradėjusi veikti „Paramount Plus“ platforma.

Tuo tarpu Lietuvos kino gurmanai gali išbandyti lietuvišką virtualią kino svetainę „Žmonės Cinema“. Atrinktus kino festivalių filmus patogiai savo namuose kviečia pasižiūrėti ir kitos lietuviškos kino platformos, pavyzdžiui, „Kino Pavasaris“, „Skalvija“ ir „Pasaka“.

**Daugiau informacijos:**

*Asta Buitkutė*

„Tele2“ atstovė ryšiams su visuomene

**M** +370 668 00467

**@** [asta.buitkute@tele2.com](mailto:asta.buitkute@tele2.com)